paragraph_text: Koncept arijske rase u znanstvenom smislu danas nema nikakvog antropološkog i terminološkog uporišta, dok je u ideološkom marginaliziran na izolirane neonacističke skupine. Naime, osim što genetska istraživanja ukazuju na heterogeno podrijetlo Indoeuropljana zbog čega ih se ne može okarakterizirati rasom, sam pridjevni oblik „arijski” također se ne može koristiti kao sinonim za navedenu porodicu jer je dokazano da irski etnonim Ériu nije srodan onima u Aziji. Zbog toga se Arijci u današnjoj znanstvenoj terminologiji odnose isključivo na zajedničku porodicu iranskih i indoarijskih naroda, iako znanstvenici zbog negativne konotacije proizišle nacističkom zlouporabom ponekad koriste i pridjev „indoiranski” kao sinonim za „arijski”. Jedna od ironija rasističke ideologije jest da Romi, narod s dna nacističke ljestvice „arijske rasne čistoće”, govori jezikom koji pripada arijskoj (indoarijskoj) porodici dok s germanskim to nije slučaj.